CELEX: 32019D0309
Language: hr
Date: 2019-02-18 00:00:00
Title: Provedbena odluka Vijeća (EU) 2019/309 od 18. veljače 2019. kojom se Litvi odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

22.2.2019   
               
               
                  HR
               
               
                  Službeni list Europske unije
               
               
                  L 51/17
               
            
         PROVEDBENA ODLUKA VIJEĆA (EU) 2019/309
         od 18. veljače 2019.
         kojom se Litvi odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člankom 193. Direktive 2006/112/EZ utvrđuje se da je porezni obveznik koji isporučuje robu ili usluge u pravilu dužan plaćati porez na dodanu vrijednost (PDV) poreznim tijelima.
                  
               
                     (2)
                  
                  
                     Dopisom evidentiranim u Komisiji 16. listopada 2018. Litva je zatražila da joj se odobri uvođenje posebne mjere odstupanja od članka 193. Direktive 2006/112/EZ kako bi mogla primijeniti mehanizam prijenosa porezne obveze na isporuke tvrdih diskova („posebna mjera”).
                  
               
                     (3)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 19. studenoga 2018. obavijestila ostale države članice o zahtjevu Litve. Komisija je dopisom od 20. studenoga 2018. obavijestila Litvu da ima sve informacije potrebne za razmatranje zahtjeva.
                  
               
                     (4)
                  
                  
                     Litva je otkrila prijevaru s nepostojećim trgovcem u trgovini unutar Zajednice u vezi s isporukom elektroničke robe, poput prijenosnih računala, mobilnih telefona, tableta i tvrdih diskova. Razmjer i opseg te prakse ima izravan, vrlo negativan učinak na državni proračun.
                  
               
                     (5)
                  
                  
                     Litva je poduzela niz mjera za rješavanje i sprečavanje te vrste prijevara povezanih s PDV-om. Litva smatra da te mjere nisu dovoljne za sprečavanje prijevara povezanih s PDV-om u području isporuke elektroničke robe.
                  
               
                     (6)
                  
                  
                     Litva namjerava uvesti mehanizam prijenosa porezne obveze na elektroničke proizvode na temelju članka 199.a Direktive 2006/112/EZ. Međutim, tvrdi diskovi nisu obuhvaćeni područjem primjene tog članka.
                  
               
                     (7)
                  
                  
                     Kako bi se osigurao opsežniji oblik mehanizma prijenosa porezne obveze koji bi se primjenjivao ne samo na elektroničke proizvode već obuhvaćene člankom 199.a Direktive 2006/112/EZ nego i na tvrde diskove, Litva traži odobrenje za uvođenje posebne mjere.
                  
               
                     (8)
                  
                  
                     S obzirom na mogući pozitivan učinak te posebne mjere na borbu protiv prijevara povezanih s PDV-om koje je otkrila Litva, odstupanje bi trebalo odobriti na ograničeno razdoblje, od 1. ožujka 2019. do 28. veljače 2022.
                  
               
                     (9)
                  
                  
                     Odstupanja se obično odobravaju na ograničeno razdoblje kako bi se moglo ocijeniti jesu li posebne mjere prikladne i djelotvorne. Odstupanjima se državama članicama daje vrijeme da do isteka posebnih mjera uvedu druge uobičajene mjere za rješavanje određenog problema, zbog čega produljenje odstupanja postaje bespotrebno. Odstupanja koja omogućuju primjenu mehanizma prijenosa porezne obveze odobravaju se samo iznimno za određena područja u kojima se javljaju prijevare i posljednje su rješenje. Litva bi stoga do isteka posebne mjere trebala uvesti druge uobičajene mjere za suzbijanje i sprečavanje prijevara povezanih s PDV-om u vezi s trgovinom tvrdim diskovima, te joj stoga više ne bi trebalo biti potrebno odstupanje od članka 193. Direktive 2006/112/EZ u odnosu na takve isporuke.
                  
               
                     (10)
                  
                  
                     Posebna mjera neće negativno utjecati na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 193. Direktive 2006/112/EZ, Litvi se odobrava određivanje primatelja kao osobe koja je poreznim tijelima dužna platiti PDV za isporuke tvrdih diskova.
         
         
            Članak 2.
            Ova Odluka proizvodi učinke od dana priopćenja.
            Ova se Odluka primjenjuje od 1. ožujka 2019. i prestaje važiti 28. veljače 2022.
         
         
            Članak 3.
            Ova je Odluka upućena Republici Litvi.
         
         
            Sastavljeno Bruxellesu 18. veljače 2019.
            
               
                  Za Vijeće
               
               
                  Predsjednik
               
               N. BĂDĂLĂU
            
         
         
            (1)  SL L 347, 11.12.2006., str. 1.